RESOLUCIÓN do 25 de novembro de 2022, da Dirección Xeral de Recursos Humanos, pola que se publican os novos requisitos e se inicia un novo prazo para acceder ao grao inicial de carreira profesional, se convoca o procedemento ordinario de acceso aos graos I a IV correspondente ao ano 2022 e se tramita un procedemento extraordinario de acceso ao grao I dirixido ao persoal estatutario temporal.
Servizo Galego de Saúde — III. Outras disposicións — 05/12/2022

Mediante a Orde da Consellería de Sanidade, do 20 de xullo de 2018 (
Diario Oficial de Galicia
núm. 144, do 30 de xullo), publicouse, para xeral coñecemento e efectividade, o Acordo sobre as bases da carreira profesional no ámbito do Servizo Galego de Saúde e as entidades adscritas á Consellería de Sanidade e ao dito organismo, asinado con data do 6 de xullo de 2018, na Mesa sectorial de negociación do persoal estatutario, pola Administración sanitaria e as organizacións sindicais CIG, CESM (na condición de adherida), UGT, CSIF e SATSE, e aprobado polo Consello da Xunta na súa reunión do 19 de xullo de 2018.
O acordo habilita a Dirección Xeral de Recursos Humanos do Servizo Galego de Saúde para iniciar os procedementos de acceso aos graos I a IV mediante convocatorias anuais publicadas no
Diario Oficial de Galicia
.
No que se refire ao baremo aplicable, o dito acordo establece que a Administración sanitaria, logo da súa negociación na Mesa sectorial, aprobará e publicará no
Diario Oficial de Galicia
, en anexos detallados, os baremos aplicables para o acceso aos sucesivos graos dos diversos colectivos profesionais, profesións ou categorías, e concretará as actividades que serán valoradas en cada caso (dentro da estrutura básica recollida nos anexos I a III do acordo), os indicadores ou parámetros que resulten precisos para a avaliación e as puntuacións asignadas.
O acordo tamén prevé que os baremos de méritos e o proceso de avaliación se poderán modular en atención ás características asistenciais e/ou organizativas das diversas institucións, centros, servizos ou unidades, e que se adaptarán, así mesmo, ás características de cada colectivo profesional.
Consonte o citado acordo, o 6 de agosto de 2021 publicouse no
Diario Oficial de Galicia
(núm. 150) a Orde da Consellería de Sanidade do 21 de xullo de 2021 pola que se aprobou o baremo na parte correspondente ás áreas III e IV (comprensivas das actividades de formación, docencia, investigación e innovación, e implicación e compromiso coa organización, respectivamente), aplicable no procedemento ordinario de carreira profesional.
No que se refire á área I do baremo (relativa á actividade asistencial ou ao desempeño profesional), foi recentemente –o 9 de marzo de 2022– cando tivo lugar a publicación, no
Diario Oficial de Galicia,
da Orde do 1 de marzo de 2022 pola que se aprobou o baremo correspondente.
Este baremo está dirixido a valorar, por unha parte, a participación dos/das profesionais na consecución dos obxectivos e na actividade do seu servizo/unidade, atendendo a un conxunto de indicadores previamente definidos e coñecidos; e, por outra, as competencias persoais necesarias para contribuír á mellora da calidade dos coidados asistenciais a pacientes, usuarios e cidadáns, utilizando para estes efectos un ou varios cuestionarios.
E tendo en conta que neste momento aínda non foron desenvolvidos os indicadores precisos para valorar o primeiro dos aspectos -participación na consecución dos obxectivos e na actividade do seu servizo/unidade– a Comisión de Seguimento do acordo decidiu adaptar transitoriamente o baremo publicado, no sentido de limitar a valoración da consecución de obxectivos aos colectivos que xa os teñen prefixados e valorados para os efectos de percibir o complemento de produtividade variable.
Por outra banda, diversas sentenzas da orde xurisdicional contencioso-administrativa, que están a devir firmes, estenderon ao persoal temporal, sen distincións, a posibilidade de participar no sistema de carreira profesional.
Por tal motivo, o pasado 10 de outubro iniciouse na Mesa Sectorial e na Comisión de Seguimento do Acordo de carreira profesional un proceso de negociación das futuras convocatorias de carreira profesional baseado nas seguintes premisas fundamentais:
– Incluír no sistema de carreira todo o persoal temporal (en cumprimento desas diversas sentenzas da orde xurisdicional contencioso-administrativa).
– Establecer medidas excepcionais de encadramento para ese persoal temporal (como se acordou no ano 2018 para determinado persoal fixo).
– Que esas medidas conten con cobertura orzamentaria e non poidan levar a cuestionar a vixencia do Acordo, en prexuízo de todo o persoal, por unha alteración moi substancial das súas condicións económicas e a ausencia desa ineludible cobertura orzamentaria.
Ese proceso de negociación culminou o 28 de outubro de 2022 cun acordo asinado entre os/as representantes da Administración sanitaria e as organizacións sindicais CIG, CC.OO., CSI-F, SATSE e UGT. Polo tanto, é un acordo acadado por unanimidade da Mesa Sectorial e con catro das cinco organizacións asinantes do Acordo do ano 2018 e que forman parte da dita comisión de seguimento.
Con base no que antecede, esta resolución, ademais de formalizar a convocatoria ordinaria de acceso aos graos I a IV correspondente ao ano 2022, fai pública e efectiva a modificación dos requisitos para acceder ao grao inicial e vén executar o Acordo do 28 de outubro de 2022 coa aplicación de medidas extraordinarias e inmediatas de progreso na carreira profesional para o persoal temporal. Estas medidas consisten, por unha parte, en outorgar efectos retroactivos ao recoñecemento do dito grao inicial; por outra, e de modo semellante ao que se acordou no ano 2018 para determinado persoal fixo, na tramitación inmediata dun encadramento excepcional no grao I de carreira profesional, o cal se complementará con outra medida excepcional de encadramento, no grao II, que se executará proximamente (no ano 2023).
Con estas medidas cohonéstase o contido dos pronunciamentos xudiciais, aos cales se fixo referencia, coa normativa e dispoñibilidades orzamentarias a que a Administración sanitaria está inevitablemente supeditada, tal e como xa se explicitou na parte expositiva e no articulado do Acordo de carreira profesional do ano 2018. Para estes efectos, cómpre recordar o principio de cobertura orzamentaria que establece, para calquera acordo das mesas de negociación, o artigo 33 da Lei do Estatuto básico do empregado público (EBEP), cuxo texto refundido foi aprobado polo Real decreto lexislativo 5/2015, do 30 de outubro, e no artigo 149 da Lei 2/2015, do 29 de abril, do emprego público de Galicia.
En atención ao que antecede, en virtude do disposto no artigo 7.e) da Orde do 22 de abril de 2020 de delegación de competencias en órganos centrais e periféricos da Consellería de Sanidade e do Servizo Galego de Saúde e na Axencia Galega para a Xestión do Coñecemento en Saúde, e na cláusula 15.2 do Acordo sobre as bases da carreira profesional no ámbito do Servizo Galego de Saúde e as entidades adscritas á Consellería de Sanidade e ao dito organismo, logo do acordo da Comisión de Seguimento do acordo e da Mesa Sectorial,
I. Solicitudes de recoñecemento de grao inicial.
Poderá solicitar o grao inicial o/a profesional con vínculo estatutario, funcionarial ou laboral que reúna os requisitos que establece o punto 5 do Acordo polo que se establecen as bases da carreira profesional (
Diario Oficial de Galicia
núm. 144, do 30 de xullo de 2018), e que sexa persoal fixo da categoría, persoal estatutario temporal ou substituto, ou fixo doutra categoría cun nomeamento estatutario temporal por promoción interna temporal.
Para os demais aspectos da regulación do grao inicial aplicarase o que establecen o dito acordo e a Resolución deste centro directivo do 31 de xullo de 2018 (
Diario Oficial de Galicia
núm. 149, do 6 de agosto).
De conformidade co acordado na Mesa Sectorial, as solicitudes de grao inicial presentadas ata o día 31 de xaneiro de 2023 terán efectos desde o 7 de agosto de 2018, sempre que nesa data xa se cumprisen os requisitos para o acceso. Noutro caso, os efectos serán desde o primeiro día, posterior a esa data, en que se cumpran os ditos requisitos.
As persoas cun grao inicial recoñecido na data de publicación desta resolución, e que pretendan acollerse á mellora de efectos prevista na alínea anterior, deberán presentar ata o 31 de xaneiro de 2023 unha nova solicitude para os efectos de que se dite unha resolución, en substitución da que xa posúen, coa nova data de efectos do grao inicial.
II. Acceso aos graos I a IV (convocatoria ordinaria do ano 2022).
Primeiro. Obxecto e ámbito
Con carácter xeral, o persoal incluído no ámbito de aplicación que establece o punto 4 do Acordo polo que se establecen as bases da carreira profesional (
Diario Oficial de Galicia
núm. 144, do 30 de xullo de 2018), e que no prazo de presentación de solicitudes reúna os requisitos e o período de permanencia previstos nos puntos 5 e 6 do dito acordo, poderá solicitar o grao seguinte a aquel que xa teña recoñecido na categoría/especialidade en que estea en situación de servizo activo (ou con reserva de praza) na data de presentación da solicitude.
Segundo. Baremo e órganos de avaliación
O recoñecemento do grao requirirá a avaliación favorable dos méritos do/da interesado/a, que será realizada polo correspondente comité ou subcomité de avaliación.
Manterase con carácter transitorio a composición destes órganos de avaliación acordada para as anteriores convocatorias de carreira profesional.
Valoraranse exclusivamente os méritos acadados durante o período en que o/a profesional permaneceu encadrado/a no grao inmediatamente inferior.
Serán valorados os méritos acadados ata o último día do prazo de presentación de solicitudes (31 de xaneiro de 2023).
Nesta convocatoria aplicarase o baremo de carreira profesional correspondente ás áreas III e IV, que foi aprobado pola Orde do 21 de xullo de 2021 e publicado no
Diario Oficial de Galicia
núm. 150, do 6 de agosto, e o baremo de carreira profesional correspondente á área I, que foi aprobado pola Orde do 1 de marzo de 2022 e publicado no
Diario Oficial de Galicia
núm. 47, do 9 de marzo, coas seguintes adaptacións acordadas na Comisión de Seguimento do Acordo de carreira profesional.
O persoal dos colectivos que teñen definidos obxectivos deberá acadar o número de puntos que para cada grao se sinala a seguir:
O persoal dos colectivos que non teñen definidos obxectivos deberá acadar o número de puntos que para cada grao se sinala a seguir:
Tal e como dispón a Orde do 1 de marzo de 2022, a avaliación da epígrafe de competencias persoais (incluídas na área I do baremo) realizarase con base nunha avaliación 180 a través dun ou varios cuestionarios; os cuestionarios contarán con preguntas relacionadas coas competencias persoais definidas na propia orde e referiranse a condutas observables e específicas relacionadas con esas competencias; estarán á disposición dos/das profesionais na Oficina Virtual do Profesional; serán cubertos, de xeito obxectivo, polo propio profesional (autoavaliación), polo/a seu/súa superior xerárquico/a ou responsable directo/a e por tres pares ou iguais, e a súa formalización realizarase de forma anónima e será obrigatoria.
Os ditos cuestionarios dirixidos a valorar as competencias persoais estarán dispoñibles, para esta convocatoria, durante o mes de febreiro de 2023.
Pola súa relevancia estratéxica no marco da campaña global de avaliación de riscos psicosociais, cubrir o cuestionario «Contorno de traballo saudable» valorarase con 1 punto dentro da área IV do baremo (implicación e compromiso coa organización); en concreto, dentro das actividades de «colaboración en proxectos corporativos de carácter social, socio-sanitario ou de prevención de riscos laborais».
III. Procedemento excepcional de encadramento do ano 2022 (Acordo do 28 de outubro de 2022).
Primeiro. Obxecto e ámbito
Como medida excepcional de encadramento, o persoal estatutario que, en calquera data entre o 1 de xullo e o 28 de setembro de 2018, prestase servizos (situación de servizo activo ou calquera outra que supoña reserva de praza) como persoal fixo, temporal ou substituto nas institucións sanitarias do Servizo Galego de Saúde ou nas entidades públicas adscritas á Consellería de Sanidade ou ao dito organismo, e que o dito 1 de xullo de 2018 completase cando menos cinco anos de servizos prestados na categoría/especialidade por conta e baixo a dependencia de institucións sanitarias do Sistema nacional de saúde, poderá solicitar directamente o grao I de carreira profesional, durante o prazo establecido nesta resolución, na categoría/especialidade na que estea en situación de servizo activo (ou con reserva de praza) na data de presentación da solicitude.
No caso de que o/a profesional acredite a prestación de servizos noutras categorías ou especialidades distintas daquela para a cal solicita o acceso ao grao I, os citados servizos serán valorados consonte os criterios para o cómputo da experiencia profesional contidos na cláusula 14 do Acordo de carreira profesional do ano 2018 (
Diario Oficial de Galicia
núm. 144, do 30 de xullo).
Segundo. Persoal que xa era fixo entre o 1 de xullo e o 28 de setembro de 2018
1. O persoal que reúna os requisitos para acceder a esta medida excepcional de encadramento, pero cun vínculo de fixeza –non temporal– entre o 1 de xullo e o 28 de setembro de 2018, poderase acoller a esta mesma medida excepcional de encadramento prevista para o persoal temporal, sempre que no seu momento, e aínda que reunise os requisitos precisos, non accedese a un recoñecemento de grao en aplicación do réxime transitorio e excepcional de encadramento (punto 14 do Acordo de carreira profesional do ano 2018).
2. O persoal de atención primaria integrado de conformidade coa disposición transitoria primeira do Decreto 200/1993, do 29 de xullo, de ordenación da atención primaria na Comunidade Autónoma de Galicia, que solicitase esa integración despois do 28 de setembro de 2018, sen acceder en consecuencia ao réxime transitorio e excepcional de encadramento (punto 14 do Acordo de carreira profesional), poderá igualmente acollerse a esta medida excepcional de encadramento prevista para o persoal temporal.
Terceiro. Situacións asimiladas ao servizo activo (ou reserva de praza)
Para os efectos de acceder a este procedemento excepcional de encadramento, enténdense asimilados á situación de servizo activo (ou reserva de praza) aqueles períodos en que se perciban prestacións por risco durante o embarazo, risco durante a lactación natural, nacemento de fillo ou filla, adopción, garda con fins de adopción e acollemento familiar, ou incapacidade temporal derivada do embarazo –con independencia de que neses períodos exista ou non un nomeamento temporal subxacente–, sempre que nalgún momento, dentro dos tres meses anteriores ao inicio da prestación, se estivese estado na dita situación de servizo activo (ou con reserva de praza) no Servizo Galego de Saúde ou entidades adscritas.
Esta asimilación aplicarase, por unha parte, para cumprir o requisito de ter prestado servizos (servizo activo ou reserva de praza) en calquera data entre o 1 de xullo e o 28 de setembro de 2018; por outra, para cumprir o requisito de estar en situación de servizo activo (ou con reserva de praza) na data en que se presente a solicitude dentro do prazo agora establecido (desde o mesmo día da publicación desta resolución no
Diario Oficial de Galicia
ata o 31 de xaneiro de 2023).
Cuarto. Baremo e órganos de avaliación
O recoñecemento do grao requirirá a avaliación favorable dos méritos do/a interesado/a, que será realizada polo correspondente comité ou subcomité de avaliación.
Manterase con carácter transitorio a composición destes órganos de avaliación acordada para as anteriores convocatorias de carreira profesional.
Aplicarase o baremo establecido no anexo IV do Acordo de carreira profesional (
Diario Oficial de Galicia
núm. 144, do 30 de xullo) e na Resolución deste centro directivo do 31 de xullo de 2018 (
Diario Oficial de Galicia
núm. 149, do 6 de agosto).
Será valorada calquera das actividades ou situacións, especificadas no dito anexo para cada colectivo profesional, realizadas ou causadas entre o 1 de xaneiro de 2012 e o 31 de xaneiro de 2023. Como excepción respecto á data inicial, as actividades de formación universitaria de posgrao valoraranse, nas categorías para as cales se require formación universitaria, con independencia da data da súa realización.
No caso do persoal licenciado sanitario, a participación nos obxectivos asistenciais enténdese referida aos exercicios 2017 a 2021.
IV. Acreditación dos requisitos.
Con carácter xeral non será preciso acreditar documentalmente o cumprimento dos requisitos, por tratarse de información que xa lle consta á Administración sanitaria, salvo no caso de que o comité ou subcomité de avaliación así o requira expresamente.
Como excepción, os servizos prestados por conta e baixo a dependencia de institucións sanitarias do Sistema nacional de saúde (fóra do Servizo Galego de Saúde e entidades públicas adscritas á Consellería de Sanidade e ao dito organismo) serán acreditados, cando sexa preciso, consonte o procedemento e dentro do prazo establecido na epígrafe VI desta resolución para o rexistro e acreditación de méritos.
Para estes efectos, achegarase unha certificación emitida pola Dirección de Recursos Humanos do centro ou órgano equivalente, na cal deberá constar a seguinte información: categoría/especialidade, tipo de vínculo (fixo, temporal, atención continuada, formación, promoción profesional temporal), réxime xurídico de vinculación (laboral, funcionario, estatutario), data de inicio e fin de cada unha das vinculacións/nº de horas no suposto de vínculos de atención continuada, total de días de vinculación, réxime de xornada (xornada completa, tempo parcial).
Igualmente, poderá ser preciso acreditar ante o comité ou subcomité de avaliación as situacións anteriormente asimiladas ao servizo activo ou reserva de praza (punto terceiro da anterior epígrafe III), cando se trate de información que non lle conste á Administración sanitaria.
V. Procedemento e prazo de presentación de solicitudes.
Cada profesional deberá cubrir a solicitude de recoñecemento de grao no modelo normalizado disposto para o efecto, á cal se accederá seguindo as instrucións que se establecen no anexo I desta resolución.
Con independencia do que se establece no dito anexo respecto ao acceso á solicitude, para completar o proceso (presentación da solicitude) requirirase un certificado dixital válido. Os certificados aceptados son os expedidos pola Fábrica Nacional de Moeda e Timbre (FNMT), a entidade Camerfirma e o DNI electrónico (DNIe).
A solicitude conterá os datos precargados coa información obtida das aplicacións corporativas de persoal do Servizo Galego de Saúde, a través da Oficina Virtual do Profesional (Fides/expedient-e/Sección de Solicitudes). A solicitude, unha vez confirmada, deberase presentar por rexistro electrónico.
O prazo para a presentación das solicitudes iniciarase o mesmo día da publicación desta resolución no
Diario Oficial de Galicia
e finalizará, para os graos I a IV, o 31 de xaneiro de 2023.
Como xa dispuxo a Resolución deste centro directivo do 31 de xullo de 2018 (
Diario Oficial de Galicia
núm. 149, do 6 de agosto), as novas solicitudes do grao inicial poderanse presentar en calquera momento en que se cumpran os requisitos, e a resolución de recoñecemento do grao inicial terá efectos desde o día de presentación da solicitude, sempre que nesa data se cumpran os requisitos para o acceso. Isto sen prexuízo da medida extraordinaria que se establece, en canto aos efectos, na epígrafe I desta resolución.
A solicitude de recoñecemento de grao deberá ser dirixida á área sanitaria ou entidade en que a persoa interesada preste servizos. No suposto de que estea nunha situación distinta á de activo, dirixirá a súa solicitude á área sanitaria ou entidade en que teña a súa praza reservada.
VI. Rexistro e acreditación de méritos.
No anexo II desta resolución establécense criterios complementarios, o procedemento e a forma de acreditación dos méritos.
Coa excepción prevista para a formación recibida e impartida pola Axencia Galega para a Xestión do Coñecemento en Saúde –Acis–, os méritos que se queiran facer valer en materia de formación (académica, continuada –recibida ou impartida–, formación transversal e outra formación), ou de docencia e investigación e innovación recollidos na área III do baremo ordinario de carreira, deberán estar debidamente rexistrados no sistema informático Fides/expedient-e e acreditados documentalmente pola persoa interesada coa data límite do 31 de xaneiro de 2023.
Non será preciso rexistrar nin acreditar documentalmente, ao ser información que está en poder da Administración, os seguintes méritos xerados no Servizo Galego de Saúde: prestación de servizos en centros de distintas localidades ou en centros externos habilitados; os servizos prestados en centros caracterizados pola súa distancia e illamento e que sofren especiais dificultades de cobertura; a dedicación exclusiva no desempeño do posto do sector público ou postos de xefatura de servizo e xefatura de sección; o exercicio de postos de supervisión, xefaturas, de coordinación, postos directivos ou de responsabilidade; a participación como membro ou colaborador/a de tribunais de procesos selectivos de OPE; a participación en programas de vacinación e en cribados derivados dunha emerxencia sanitaria; a prestación de servizos durante a situación de emerxencia sanitaria e a mobilidade de persoal derivada da situación de emerxencia sanitaria.
Tampouco será preciso acreditar que se cubriu o cuestionario «Contorno de traballo saudable», nin o grao de cumprimento de obxectivos no ámbito do Servizo Galego de Saúde e as entidades adscritas á Consellería de Sanidade e ao dito organismo. Cando o/a interesado/a pretenda facer valer o grao de cumprimento acadado noutros servizos de saúde, deberá achegar a correspondente certificación.
No que se refire ao procedemento excepcional de encadramento (2022), tampouco será preciso acreditar as situacións previstas na alínea f) dos criterios xerais de avaliación (anexo IV do Acordo de carreira profesional;
Diario Oficial de Galicia
núm. 144, do 30 de xullo de 2018), sempre que nelas se teña unha reserva de praza nas institucións sanitarias do Servizo Galego de Saúde ou entidades adscritas á Consellería de Sanidade e ao dito organismo.
Para o rexistro electrónico e a acreditación dos méritos, cando sexa preciso consonte o exposto anteriormente, os/as solicitantes deberán proceder da seguinte forma:
Accederán a través de Fides ao expediente electrónico do/da profesional, segundo se indica no anexo I desta resolución, e comprobarán os datos do seu currículo que constan rexistrados na aplicación informática (relativos a formación continuada, formación universitaria de posgrao, publicación de traballos científicos e de investigación e formación sanitaria especializada impartida), así como o seu estado.
Se non consta ningunha información ou esta está incompleta, o/a profesional rexistrará no sistema, coa data límite do 31 de xaneiro de 2023, os méritos que posúe e que pretenda facer valer na súa avaliación.
Logo de rexistrados, deberá imprimir a solicitude de validación destes méritos, que estará dispoñible na aplicación informática na epígrafe «Informe».
A solicitude de validación dirixirase á unidade de validación e poderase presentar, ata o 31 de xaneiro de 2023, nun rexistro administrativo ou a través de calquera dos procedementos do artigo 16 da Lei 39/2015, do 1 de outubro, do procedemento administrativo común das administracións públicas, na actualidade dispoñibles.
Xunto coa solicitude de validación, a persoa interesada deberá achegar a documentación acreditativa dos méritos que pretenda facer valer e que figuren pendentes de validación, nos termos previstos no anexo II desta resolución.
Aqueles interesados/as que soliciten, mediante a achega da documentación correspondente, a validación dalgún mérito previamente rexistrado no expediente electrónico e que estea pendente de validar, non terán que presentar novamente a documentación acreditativa de tal/es mérito/s, agás a complementaria que resulte necesaria para a súa actualización.
Aqueles interesados/as que rexistren no sistema informático méritos pendentes de validar e non presenten a documentación correspondente, deberán solicitar, ata a repetida data límite do 31 de xaneiro de 2023, a súa validación e acreditar documentalmente a súa posesión.
Se, con posterioridade á presentación dunha solicitude de validación de méritos, a persoa interesada rexistra na aplicación informática un novo mérito baremable, deberá imprimir unha nova solicitude de validación e presentala coa documentación acreditativa, ata o 31 de xaneiro de 2023, nun rexistro administrativo ou a través de calquera dos procedementos do artigo 16 da Lei 39/2015, do 1 de outubro, do procedemento administrativo común das administracións públicas, na actualidade dispoñibles.
Non será preciso presentar ningunha documentación acreditativa de méritos que xa consten validados na aplicación informática. Non obstante, o comité ou subcomité poderá requirir, en calquera momento, a presentación de documentación complementaria acreditativa de calquera mérito, aínda que conste validado.
No caso de que os méritos non se poidan introducir en Fides/Expedient-e, por non ter habilitada aínda a posibilidade, as certificacións acreditativas dos ditos méritos deberanse achegar dirixidas ao Comité de Avaliación da área sanitaria en que se presten servizos, a través dun rexistro administrativo, nos termos establecidos no artigo 16.4 da Lei 39/2015, do 1 de outubro, do procedemento administrativo común das administracións públicas.
VII. Resolución.
Primeiro. Grao inicial
A resolución sobre o recoñecemento de grao inicial ditaraa a Dirección Xeral de Recursos Humanos e queda suprimido o trámite da proposta previa da xerencia ou entidade que establecía a Resolución do 31 de xullo de 2018 (
Diario Oficial de Galicia
núm. 149, do 6 de agosto).
A resolución ditarase no prazo dos tres meses seguintes á presentación da solicitude. No caso de non se ditar a resolución nese prazo, a solicitude entenderase desestimada.
A resolución de recoñecemento do grao inicial terá efectos desde o día de presentación da solicitude, sempre que nesa data se cumpran os requisitos para o acceso. Isto sen prexuízo da medida extraordinaria que se establece en canto aos efectos, en cumprimento do Acordo do 28 de outubro de 2022, na epígrafe I desta resolución.
Segundo. Graos I a IV
A resolución sobre o recoñecemento dun novo grao (I a IV) será emitida pola Dirección Xeral de Recursos Humanos, logo da proposta realizada polo correspondente comité ou subcomité de avaliación.
A falta da debida acreditación dos requisitos básicos para o recoñecemento do grao solicitado e/ou a avaliación inicialmente negativa serán notificados polo comité ou subcomité á persoa solicitante coa finalidade de que, no prazo de quince días hábiles, poida presentar as alegacións que considere pertinentes e rexistrar debidamente calquera documentación complementaria. En función do que resulte dese trámite de alegacións, o dito órgano realizará a súa proposta sobre o recoñecemento do grao solicitado.
A resolución sobre o recoñecemento de grao ditarase no prazo dos tres meses seguintes á finalización do prazo de presentación de solicitudes. No caso de non se ditar a resolución nese prazo, a solicitude entenderase desestimada.
As resolucións estimatorias de recoñecemento de grao terán efectos económicos desde o 1 de xaneiro de 2023. Con independencia destes efectos económicos, o cómputo da permanencia para acceder ao grao seguinte iniciarase no ano 2022.
VIII. Disposicións adicionais.
Primeira. Requisito de servizo activo ou reserva de praza
De conformidade co acordado na Comisión de Seguimento do acordo, o requisito de servizo activo ou reserva de praza (ou situacións asimiladas), preciso para presentar unha solicitude de recoñecemento de grao (grao inicial, carreira ordinaria ou encadramento extraordinario 2022), entenderase referido a calquera día entre o 1 de novembro de 2022 e o 31 de xaneiro de 2023.
Segunda. Supostos de promoción interna
Para o recoñecemento de graos, en execución desta convocatoria, aplicaranse os seguintes principios xerais xa incorporados no Acordo do 6 de xullo de 2028 (
Diario Oficial de Galicia
núm. 144, do 30 de xullo):
1. O persoal fixo dunha categoría que preste servizos noutra, por promoción interna, recibirá o mesmo tratamento que o persoal desta última categoría para os efectos de acceder á carreira profesional e progresar nela (cláusula 11 do Acordo do 6 de xullo de 2018).
2. O mesmo período de tempo non poderá ser computado para o progreso na carreira (recoñecemento efectivo de graos) de diversas categorías (cláusula 15.1 do Acordo do 6 de xullo de 2018). En consecuencia, o recoñecemento dun grao I solicitado de conformidade co procedemento excepcional previsto na epígrafe III desta resolución, con base nos servizos prestados antes do 1 de xullo de 2018, poderá supoñer a revisión dun grao recoñecido noutra categoría en aplicación da cláusula 14 do dito acordo.
Terceira. Novo persoal da categoría de facultativo/a especialista de atención primaria (convocatoria publicada no
Diario Oficial de Galicia
do 27 de abril de 2022)
No caso do novo persoal da categoría de facultativo/a especialista de atención primaria (convocatoria publicada no
Diario Oficial de Galicia
do 27 de abril de 2022), o período de servizo activo no grao inicial de calquera outra categoría –á cal accedese como especialista en Medicina Familiar e Comunitaria– será computado para os efectos do previsto no artigo 35.7 da Lei 18/2021, do 27 de decembro, de medidas fiscais e administrativas.
Contra esta resolución, que pon fin á vía administrativa, as persoas interesadas poderán interpoñer recurso contencioso-administrativo no prazo de dous meses, contados a partir do día seguinte ao da súa publicación no
Diario Oficial de Galicia
, nos termos da Lei 29/1998, do 13 de xullo, reguladora da xurisdición contencioso-administrativa. Potestativamente, e con carácter previo, poderán interpoñer recurso de reposición, ante esta dirección xeral, no prazo dun mes contado a partir da mesma data, de conformidade coa Lei 39/2015, do 1 de outubro, do procedemento administrativo común das administracións públicas.
De ser o caso, se a cuestión ou controversia está relacionada co cumprimento dalgunha sentenza da orde xurisdicional contencioso-administrativa, poderase actuar consonte o previsto no capítulo IV do título IV da dita Lei 29/1998, do 13 de xullo (artigo 103 e seguintes).
Santiago de Compostela, 25 de novembro de 2022
A Oficina Virtual do Profesional (Fides) constitúe o punto de encontro telemático entre o Servizo Galego de Saúde e os/as profesionais con que mantén unha vinculación, e configúrase como a plataforma de acceso ao expediente electrónico do/da profesional.
O acceso a Fides poderase realizar desde:
– A internet (profesionais do Servizo Galego de Saúde desde equipamentos informáticos situados fisicamente fóra da rede corporativa).
– A intranet do Servizo Galego de Saúde (só dispoñible para profesionais en activo do Servizo Galego de Saúde e entidades públicas adscritas á Consellería de Sanidade, e desde equipamentos informáticos situados fisicamente na rede corporativa).
1. Acceso desde a internet.
1.1. Acceso desde a internet con certificado dixital.
Os/as profesionais do Servizo Galego de Saúde poderán acceder desta forma a Fides a través do enderezo http://fides.sergas.es
É requisito indispensable dispoñer dun certificado dixital para acceder a través desta vía. Os certificados aceptados son os expedidos pola FNMT (Fábrica Nacional de Moeda e Timbre), Camerfirma e o DNI electrónico (DNIe).
Para obter o certificado dixital expedido pola FNMT será preciso solicitalo a través da internet (no enderezo www.cert.fnmt.es) ou ben en calquera oficina da Axencia Tributaria (Ministerio de Facenda).
Se o/a usuario/a xa dispón dunha tarxeta sanitaria do Servizo Galego de Saúde con chip electrónico, esta xa contén un certificado da FNMT, polo que non será necesario solicitar un novo. De feito, a solicitude dun novo certificado inhabilitará o que existe na tarxeta sanitaria.
Pola súa parte, o DNI electrónico (DNIe) poderase solicitar nas oficinas da Dirección Xeral da Policía.
Para a identificación do/da usuario/a mediante tarxeta sanitaria do Servizo Galego de Saúde con chip electrónico ou a través do DNI electrónico, será preciso, con carácter xeral, dispoñer dun lector de tarxetas. Non se requirirá lector de tarxetas unicamente no suposto de dispoñer dun certificado dixital da FNMT instalado no propio equipamento.
Os/as usuarios/as poderán solicitar información e obter asesoramento sobre a acreditación electrónica nos PAE (punto de acreditación electrónica) habilitados polo Servizo Galego de Saúde nos diversos centros sanitarios de atención hospitalaria e atención primaria do organismo.
Os servizos que, a través desta forma de acceso, terán dispoñibles os/as profesionais serán tanto o acceso á xestión do expediente electrónico e á solicitude electrónica do recoñecemento de grao –eventualmente, para os procesos de selección e provisión de prazas– que convoque este organismo, como ao resto de funcionalidades existentes na Oficina Virtual do Profesional (Fides).
A primeira vez que un/unha profesional acceda con certificado dixital a Fides, solicitaráselle que cubra un formulario de alta con datos básicos.
1.2. Acceso desde a internet sen certificado dixital.
O acceso a Fides desde a internet sen certificado dixital pódese efectuar a través do enderezo http://fides.sergas.es, mediante o sistema Chave365, que lles permite aos cidadáns e ás cidadás maiores de idade identificárense, tanto en Fides como na sede electrónica da Xunta de Galicia, sen necesidade de usar certificados dixitais nin DNI electrónico.
Pódese atopar toda a información relativa ao sistema Chave365 neste enderezo:
Chave365-Sede Electrónica-Xunta de Galicia
2. Acceso desde a intranet do Servizo Galego de Saúde.
Esta vía só estará dispoñible para profesionais en activo do Servizo Galego de Saúde e desde equipamentos informáticos situados fisicamente na rede corporativa do citado organismo.
Os/as profesionais cun vínculo activo terán, mediante este sistema, acceso á totalidade de servizos e funcionalidades de Fides, incluído o acceso á xestión do expediente electrónico e á solicitude electrónica do recoñecemento de grao.
O acceso a Fides realizarase mediante o código de usuario e contrasinal que os/as profesionais en activo xa teñen asignado e utilizan habitualmente para accederen ao resto de funcionalidades do sistema.
3. Manual de instrucións de acceso e funcionamento do expediente electrónico e validación da documentación.
Na páxina web do Servizo Galego de Saúde (www.sergas.es) figura á disposición dos/das profesionais un manual de instrucións sobre o acceso e o funcionamento do expediente electrónico, os diferentes estados en que pode atopar a información relativa aos seus méritos e normas de validación da documentación que hai que achegar.